নীতিআয়োগ
কোভিড ব্যবস্থাপনার বিষয়ে অসরকারি সংগঠন ও সুশীল সামাজিক সংগঠনগুলির সঙ্গে তৃতীয় ক্ষমতাশালী গোষ্ঠীর বৈঠক
নতুন দিল্লি, ২৬ এপ্রিল, ২০২১
কোভিড-১৯ মহামারীর ফলে উদ্ভুত সঙ্কটের মোকাবিলা করতে তৃতীয় ক্ষমতাশালী গোষ্ঠীর একটি বৈঠক আজ অনুষ্ঠিত হয়েছে। নীতি আয়োগের মুখ্য কার্যনির্বাহী আধিকারিক শ্রী অমিতাভ কান্তের পৌরহিত্যে এই বৈঠকে ১ লক্ষের বেশি সুশীল সামাজিক সংগঠন যোগ দিয়েছিল। বৈঠকে মূলত কোভিড সংক্রমণ বৃদ্ধি পাওয়ার ফলে উদ্ভুত পরিস্থিতি মোকাবিলায় কী ধরণের উদ্যোগ নেওয়া যায় তা নিয়ে আলোচনা হয়েছে। মুখ্য বিজ্ঞান উপদেষ্টা ডঃ কে বিজয়রাঘবন, জাতীয় বিপর্যয় ব্যবস্থাপনা কর্তৃপক্ষের সদস্য শ্রী কমল কিশোর সহ বিদেশ মন্ত্রক, স্বরাষ্ট্রমন্ত্রক, ক্যাবিনেট সচিবালয় এবং প্রধানমন্ত্রী দপ্তরের পদস্থ আধিকারিকরা উপস্থিত ছিলেন।
অক্সিজেন ও অক্সিজেন উৎপাদন সংক্রান্ত সরঞ্জাম আমদানির সময় আমদানি শুল্ক মকুব, ১৮ বছরের ঊর্ধ্বে সকলের জন্য টিকাকরণ এবং ৮০ কোটি মানুষকে বিনামূল্যে ২ মাস খাদ্যশস্য বিতরণের মতো বিভিন্ন সরকারি উদ্যোগের বিষয়ে অসরকারি সংগঠন এবং সুশীল সামাজিক সংগঠনগুলির সদস্যদের জানানো হয়েছে। ভারতে কোভিড-১৯ –এর বিরুদ্ধে লড়াইয়ে এই সমস্ত সংগঠনের উদ্যোগের প্রশংসা করে নীতি আয়োগের মুখ্য কার্যনির্বাহী আধিকারিক কোভিড সংক্রমণের দ্বিতীয় ঢেউ মোকাবিলায় তাদের সাহায্য অব্যাহত রাখার আহ্বান জানিয়েছেন। মানুষকে সচেতন করার জন্য আঞ্চলিক ভাষায় প্রচারের উপর তিনি গুরুত্ব দেন। কোভিডের টিকাকরণ সহ বিভিন্ন বিষয় নিয়ে জনসচেতনতামূলক তথ্য indiafightscovid.com ওয়েবসাইটে পাওয়া যাবে।
ক্ষমতাশালী গোষ্ঠীর চেয়ারম্যান সুশীল সামাজিক সংগঠনগুলির সাহায্য চেয়ে জেলা, পঞ্চায়েত এবং নাগরিক কল্যাণ সমিতিগুলির মাধ্যমে সরকারি বিভিন্ন উদ্যোগ বাস্তবায়িত করার অনুরোধ জানিয়েছেন। এর জন্য যে সমস্ত উদ্যোগ নীতে হবে সেগুলি হল :
• কোভিড সংক্রান্ত মান্য বিধি যেমন মাক্স পড়া টিকাকরণের পরেও বজায় রাখতে হবে। এ নিয়ে মানুষের মধ্যে সচেতনতা গড়ে তুলতে হবে।
• শহরাঞ্চলের দরিদ্র পরিবারগুলিকে সরকারি সাহায্য পৌঁছে দিতে হবে।
• বিভিন্ন সরকারি প্রকল্পের সুযোগ সুবিধের কথা মানুষকে জানাতে হবে। এক দেশ এক রেশন কার্ড প্রকল্পের মাধ্যমে ভর্তুকিযুক্ত মূল্যে খাদ্যশস্য পাওয়ার তথ্য সহ নানা ধরণের সরকারি প্রকল্পের কথা মানুষের মধ্যে প্রচার করতে হবে, যাতে তাঁরা সঙ্কটের এই সময়ে বিভিন্ন সরকারি উদ্যোগের সুফল পান।
• পিপিই কিট, স্যানিটাইজার, সাবান, মাস্ক ও গ্লাভস, স্বেচ্ছাসেবক ও বিভিন্ন কর্মীদের মধ্যে বিতরণ করতে হবে।
• জনস্বাস্থ্য পরিষেবায় যেসব ঘাটতি আছে সেগুলি পূরণের জন্য রাজ্য সরকার ও জেলা প্রশাসনকে সাহায্য করতে হবে।
• যেসব জায়গায় সংক্রমণ বেশি সেই সব অঞ্চলগুলিকে শনাক্ত করতে স্থানীয় প্রশাসনকে সাহায্য করা এবং ওই সব এলাকায় স্বেচ্ছাসেবক সহ অন্যদের পৌঁছে দিতে হবে। প্রবীণ নাগরিক, ভিন্নভাবে সক্ষম, শিশু, তৃতীয় লিঙ্গের নাগরিক ও ঝুঁকিপূর্ণ বিভিন্ন গোষ্ঠীর সদস্যদের স্থানীয় প্রশাসনকে সাহায্য করতে হবে।
• কোভিড-১৯ –এর বিরুদ্ধে লড়াইয়ে সাহায্য করতে রাজ্য সরকার এবং স্থানীয় প্রশাসনের সঙ্গে একযোগে কাজ করতে হবে।
• কোভিড-১৯ –এর সংক্রমিতরা এবং তাঁদের পরিবার যাতে কোনো সামাজিক বয়কটের শিকার না হন তার জন্য প্রয়োজনীয় ব্যবস্থা করতে হবে।
• কোভিড টিকাকরণের বিষয়ে সরকারের বিভিন্ন উদ্যোগের কথা ভালোভাবে প্রচার করতে হবে।
• টিকার স্বল্পতা, বিভিন্ন গুজব এবং ভুল ধারণা থেকে মানুষকে বিভ্রান্ত করা যাতে না হয় সেদিকে সতর্ক থাকতে হবে।
অক্ষয় পাত্র, নায়ারণ সেবা সংস্থা, ইন্ডিয়ান কোঅপারেটিভ উইমেন, করুণা ট্রাস্ট সহ বিভিন্ন সুশীল সামাজিক সংগঠনের সদস্যরা এই চ্যালেঞ্জ মোকাবিলায় নানা পরামর্শ দিয়েছেন। তাঁরা হোম কেয়ার সার্ভিস, প্রবীণ নাগরিক ও পরিযায়ী শ্রমিকদের সহায়তা সহ বিভিন্ন জনসচেতনতা মূলক উদ্যোগে সাহায্য করবেন। সরকার কোভিড সংক্রান্ত ব্যবস্থাপনার ক্ষেত্রে নানা সমস্যা সমাধানের জন্য ৬টি ক্ষমতাশালী গোষ্ঠী গঠন করেছে। নীতি আয়োগের মুখ্য কার্যনির্বাহী আধিকারিক তৃতীয় গোষ্ঠীর দায়িত্বে রয়েছেন। এর ফলে সুশীল সামাজিক সংগঠন, অসরকারি সংগঠন, রাষ্ট্র সঙ্ঘের বিভিন্ন সংস্থাকে সাহায্য করার মাধ্যমে তাদের নতুন পথ দেখাচ্ছে।
SDG/CB/SKD/
(Visitor Counter : 174